Megfigyelőből tanácsos

	Vadász Péter, az MGYOSZ alelnöke megbeszélésre hívta össze az Európai Gazdasági és Szociális Bizottságba delegált magyar képviselőket. A teljes jogú tagsággal járó jogok és feladatok gyakorlása szempontjából fontos, hogy ebben a jelentős bizottságban minél felkészültebb szakemberek dolgozzanak. Az GYOSZ székházában tartott összejövetelen részt vett Wimmer István, az MGYOSZ főtitkára és Borosné, Bartha Terézia, az MGYOSZ nemzetközi igazgatója. Vadász Péter tájékoztatta a vendégeket a bizottság munkájáról és a bővítés kapcsán felmerült kérdésekről. Az MGYOSZ alelnöke ezt megelőzően a bizottság munkájában, mint megfigyelő vett részt.


Az EGSzB tanácsadó testület, amely az 1957-es Római Szerződésekkel jött létre. A szervezett civil társadalom gazdasági és szociális jellegű szervezeteinek képviselőiből álló Bizottság alapvető feladata tanácsadói funkció betöltése a három nagy intézmény (az Európai Parlament, az Európai Unió Tanácsa és az Európai bizottság számára). A bizottság véleményét kötelező kikérni a Szerződésekben előírt esetekben. A testületet összehívhatja bármely intézmény, illetve saját kezdeményezésre is kiadhat véleményt. Az EGSzB aktív részt vállal a közösségi döntéshozatali folyamatban, s ezen kívül két, egymást kiegészítő feladatot is ellát. Egyrészt lehetővé teszi, hogy a szervezett civil társadalom jobban bekapcsolódhasson az európai folyamatokba, másrészt megerősíti a szervezett civil társadalom szerepét a közösségen kívüli országokban.

Az EGSzB  a bővítésig 222 tagból állt, a bővítés után háromszázhúszan három csoportban dolgoznak: a munkaadók, a munkavállalók és más civil szerveződések csoportjában. A Bizottság összetétele nem állandó, négyévente megújul. 2004 szeptemberéig az elnöki tisztet Roger Briesch látja el (Munkavállalók csoportja, Franciaország) a két alelnök pedig Göke Frerichs (Munkaadók csoportja, Németország) és Leif Nielsen (Egyéb érdekvédelmi szervezetek csoportja, Dánia) tölti be. A Bizottság Titkárságát Patrick Venturini főtitkár vezeti. Az EGSzB tagjai a „tanácsos” címet viselik, a tagokat az Európai Unió Miniszteri tanácsa nevezi ki, a tagállamok által benyújtott javaslatok alapján.

